Godske Lindenovsvej i Gug bliver ofte brugt som én stor parkeringsplads. På den anden side af vejen ligger nemlig University College Nordjylland (UCN), og de studerende søger i høj grad mod villavejene for at finde et sted at parkere. Og det er beboerne på Godske Lindenovsvej godt trætte af. - Det er totalt kaotisk. Man kan slet ikke komme ud. Både op og ned af vejen holder de på kryds og tværs. Det er helt kaos. Helt kaos, siger formand for Godske Lindenovsvej Kent Smidt. UCN afdelingen blev i sommers udvidet med endnu en uddannelse , og de flere studerende betyder flere biler. Bilerne holder ofte alt andet end reglementeret og de generer dagligt beboerne på vejen. - Vi har jo været ude for, at dem, der bor her, har fået parkeringsbøde for at holde uden for deres eget hus, for der var simpelthen ikke andre pladser, siger Joan Jensen, der er beboer på vejen. Det er ikke kun her ved UCN, der er mangel på pladser. Tv2 Nord har tidligere fortalt, at der også ved Sygehus Syd er kaotiske forhold. Kent Schmdit har af flere omgange tilkaldt Parkering Nord i håbet om, at det kunne sætte en stopper overfloden af firehjulede køretøjer. Indtil videre har firmaet kunne uddele 63 bøder til ureglementere parkeringer. - Når vi skal ud fra vores stikveje, så kan vi slet ikke se, om der kommer nogen, så tæt holder de på udkørslerne. det er ikke særlig smart, siger han. Beboerne på villavejen har klaget mange gange over den trafikale belejring. - Det er jo rigtigt, at vi har parkeringsproblemer på Mylius Erichsens vej, og det smitter af i boligområdet i nærheden. så det kan vi jo godt genkende, siger prorektor på UCN Kirsten Ravn Bundgaard. Nu har beboerne fået nok. Efter flere måneders frustration over de mange biler, er beboerne på Godske Lidnenovs vej nu klar til at gå til ekstremer, hvis ikke snart UCN skaffer flere parkeringspladser. - Man kan da frygte at det kaos her det fortsætter. Hvis de ikke snart gør noget ved det så bliver konsekvensen, at vi indfører privatparkering, og så går de glip af mange parkeringspladser heroppe, siger Kent Smidt. Villavejen har rigtig mange gæsteparkeringer, som de studerende dagligt benytter. På nuværende tidspunkt er det ikke ulovligt, men hvis villavejen beslutter sig for at gøre parkeringen privat, vil der blot mangle endnu flere pladser hos UCN. Hos UCN ser det ud til, at truslen er blevet hørt. De har foretaget en undersøgelse, der slår behovet for ekstra pladser fast. - Når vi kommer ind i 2016, så skal vi gerne have lagt planer fast for det her. Det er ret sikkkert, at der kommer flere p-pladser, siger Kirsten Ravn Bundgaard, prorektor for UCN. UCN holder møde med bestyrelsen til december, og så vil de beslutte, hvor mange pladser der skal skaffes.

Referat:
I flere måneder har en villavej i Gug været invaderet af biler. De ligger nemlig nabo til University College Nordjylland, der langtfra har nok parkeringspladser til de mange studerende. Beboerne på vejen har klaget, men der er endnu ikke sket noget.